
A Szent László-ének „eredetiségének” kérdése európai kontextusból megvizsgálva

A Szent László-ének, avagy a „Salve benigne rex ladislae” kezdetű vers egy kétnyelvű szöveg. A szakirodalom megegyezik a datálásában, sőt abban is hogy a világi és egyházi irodalom határán álló műről van szó. Az eredetiség kérdésével kapcsolatban azonban nincs tudományos konszenzus. Dolgozatomban azt vizsgálom meg, hogy lehetett-e a Szent László-ének latin és magyar lejegyzője ugyanaz a személy. Lehetséges-e az, hogy az ének szimultán kompozíció által jött létre mint kétnyelvű szöveg. Egy rövidebb szakirodalmi áttekintés után, melyben kiemelt figyelmet élvez a Szent László-ének furcsa metrikai megoldásainak jellege, összehasonlítom az éneket más európai szövegekkel. Vizsgálódásaimban az inzuláris irodalom tág és jól feldolgozott anyagára támaszkodom. A Szent László-éneket összehasonlítom strukturális szempontból az "Erth" című középangol verssel, a Sloane énekeskönyvvel, és az ír Liber Hymnorum kompozícióival. 



